চলতি বছরই ফিফার প্রেসিডেন্ট পদে নির্বাচন অনুষ্ঠিত হবে৷ ব্লাটার চতুর্থ বারের মতো আবার প্রতিদ্বন্দ্বিতা করবেন বলে জানিয়েছেন৷ এদিকে এশিয়ার ফুটবল সংগঠনের প্রধান কাতারের মহম্মদ বিন হাম্মাম জানিয়েছেন, তাঁকে ব্লাটারের বিরুদ্ধে প্রার্থী হতে বলা হচ্ছে৷ জার্মানির ডিপিএ সংবাদ সংস্থার সঙ্গে সাক্ষাৎকারে বিন হাম্মাম অবশ্য এবিষয়ে নিজের সিদ্ধান্তের কথা জানান নি৷ তবে এবার ফিফার শীর্ষে পরিবর্তনের সময় এসেছে বলেও তিনি মন্তব্য করেন৷